b'\n_START_ARTICLE_\nAronas Gutmanas\n_START_SECTION_\nBiografija\n_START_PARAGRAPH_\n1953 m. baig\xc4\x97 Vilniaus 8\xe2\x80\x93\xc4\x85j\xc4\x85 gimnazij\xc4\x85, 1953\xe2\x80\x931958 m. Vilniaus universiteto Fizikos ir matematikos fakulteto Teorin\xc4\x97s fizikos katedroje studijavo teorin\xc4\x99 fizik\xc4\x85. 1974 m. biologijos moksl\xc5\xb3 daktaras._NEWLINE_1959 m. \xe2\x80\x93 Vilniaus aliejaus gamyklos elektrikas, 1959\xe2\x80\x931960 m. Kauno medicinos instituto Elektroencefalografijos laboratorijos meistras, 1960\xe2\x80\x931962 m. mokslinis darbuotojas, 1962\xe2\x80\x931965 m. Fizikos katedros d\xc4\x97stytojas, 1965\xe2\x80\x931973 m. Fizikos, matematikos ir biofizikos katedros ved\xc4\x97jas, 1973\xe2\x80\x931999 m. Kardiologijos ir biomedicinini\xc5\xb3 tyrim\xc5\xb3 instituto vyr. mokslo darbuotojas, nuo 1990 m. Kauno medicinos universiteto profesorius. 1973\xe2\x80\x931986 m. dirbo Kauno medicinos instituto \xc5\xa0irdies ir kraujagysli\xc5\xb3 fiziologijos ir patologijos institute, 1986\xe2\x80\x931992 m. Centrin\xc4\x97je mokslini\xc5\xb3 tyrim\xc5\xb3 laboratorijoje, 1992\xe2\x80\x931999 m. Biomedicinos tyrim\xc5\xb3 institute._NEWLINE_1988\xe2\x80\x931991 m. Lietuvos Persitvarkymo S\xc4\x85j\xc5\xabd\xc5\xbeio seimo narys. 1989 m. Lietuvos socialdemokrat\xc5\xb3 partijos iniciatyvin\xc4\x97s grup\xc4\x97s narys, 1991\xe2\x80\x931995 m. LSDP etikos komisijos narys. 1989 m. Vytauto Did\xc5\xbeiojo universiteto atk\xc5\xabrimo iniciatyvin\xc4\x97s grup\xc4\x97s bei 1989\xe2\x80\x931996 m. Vytauto Did\xc5\xbeiojo universiteto atkuriamojo senato narys. Dalyvavo Atviros Lietuvos fondo veikloje._NEWLINE_Lietuvos \xc5\xbeyd\xc5\xb3 bendruomen\xc4\x97s tarybos, Kauno \xc5\xbeyd\xc5\xb3 bendruomen\xc4\x97s tarybos, Lietuvos fiziolog\xc5\xb3 draugijos, JAV neuromoksl\xc5\xb3 draugijos narys. \xc5\xbdmona Nijol\xc4\x97 (1943-2010 m.), neurofiziolog\xc4\x97. Vaikai \xe2\x80\x93 Michail (g. 1961 m.), Aleksandras (g. 1977 m.).\n_START_SECTION_\nMokslin\xc4\x97 veikla\n_START_PARAGRAPH_\nSu kitais eksperimenti\xc5\xa1kai nustat\xc4\x97 elementar\xc5\xb3 smegen\xc5\xb3 pilkosios med\xc5\xbeiagos biosrovi\xc5\xb3 impuls\xc4\x85 (elektroencefalogramos kvant\xc4\x85). Suformulavo neurono dendrit\xc5\xb3 elektrinio bistabilumo, dendrit\xc5\xb3 membranos elektros netiesi\xc5\xa1kumo teorij\xc4\x85, kuri\xc4\x85 pritaik\xc4\x97 neuron\xc5\xb3 funkcijoms nustatyti, pagrind\xc4\x97 teigin\xc4\xaf, kad dendrito funkcijos netiesin\xc4\x97s ir kad jis gal\xc4\x97t\xc5\xb3 b\xc5\xabti apra\xc5\xa1omas kaip procesorius, ne tik perduodantis, bet ir apdorojantis signalus. Elektrokardiogramas ir elektroencefalogramas tyr\xc4\x97 remdamasis biosrovi\xc5\xb3 lauko teorijos principais. Vienas paskutini\xc5\xb3j\xc5\xb3 darb\xc5\xb3 \xe2\x80\x93 Adiabatinis biologinio kabelio lygties sprendimas._NEWLINE_Apie 90 straipsni\xc5\xb3, spausdint\xc5\xb3 Rusijos bei Lietuvos moksl\xc5\xb3 akademijos, tarptautiniuose \xc5\xbeurnaluose, Rusijoje ar Lietuvoje i\xc5\xa1leistose knygose, autorius.'